Ulf Wengård

Ulf Wengård (født 15. januar 1927 i Oppegård, død 7. juli 2003) var en norsk skuespiller. Han er kjent for sine komedieroller og var med i flere av filmene om Olsenbanden. 
Hans far var kinomaskinist i Oppegård. Han debuterte ved Studioteatret i 1940-årene, var med i Ny Norsk Ballett, studerte jazzdans ved June Taylors Academy of Dance i USA og Fred Astaires Ballroomskole. Han var engasjert ved Chat Noir og Folketeatret. Fra 1954 virket han i mange år og drøyt hundre roller ved Oslo Nye Teater i blant annet Sommer i Tyrol, og som Snoopy i Knøttene. Hans hadde rollen som Jamie i My Fair Lady på 1960-tallet, da han spilte mot Helge Reiss og Henki Kolstad. På premierefesten danset han med Ingrid Bergman. Andre roller var Tim i På tokt med Mathilde og «fugleskremslet» i Trollmannen fra Oz.
Wengård var særegen som skuespiller fordi han ofte insisterte på å ha den minste rollen i en oppsetning. Ved Oslo Nye Teater fulgte han denne målsettingen til punkt og prikke. Grunnen var at han mente statistene lett ble oversett i en oppsetning og ønsket å gi en rolle med få replikker like mye kunstnerisk fylde som en bærende hovedrolle. Ifølge Henki Kolstad ville han ikke ha roller med mer enn ti replikker. Som en følge av dette ble han selvoppnevnt leder av Norsk Smårolleforbund, og i denne egenskap søkte han på stillingen som kringkastingssjef i NRK etter Einar Førde.Wengård skapte sin postmann-rolle for Barne-TV i 1960-årene, i programserien Kosekroken, der han spilte mot «tante Ragne» (Ragne Tangen), og «Vaktmesteren» (Svein Byhring). I 1968 fikk Wengård en slager med «Tannpussevise», som ble sunget av postmannen, og refrenget lød slik : «Det blir ikke hull i ei tann som er ren, og tennene de pusser vi jo en etter en. Og godteri spiser vi bare til fest, sånn en gang i uka er best. Det er flaut, det er flaut, det er flaut, flaut, flaut å bare kunne tygge graut.»
Wengård gjentok rollen som postmannen i Jul i Skomakergata i 1979 og sporadisk i årene som fulgte.
Han satt i pressekomiteen for Holmenkollrennene i over 40 år. For sitt frivillige virke på pressetribunen mottok han Skiforeningens æresplakett. I 1997 mottok han Kongens fortjenstmedalje i sølv.


== Filmografi ==
1999 Olsenbandens siste stikk (spillefilm) – vaktmann med hund
1996 Lillys butikk (TV-serie) – Postmannen
1995 Amalies Jul – herr Lerke Larsen (TV-serie)
1995 Eggs (spillefilm)
1988 Fleksnes fataliteter; episoden Rotbløyte (TV-serie)
1986 Vill, Villere, Villaveien (TV-serie), sesong 2 – Finn
1984 ...men Olsenbanden var ikke død (spillefilm) – konstabel Blom
1982 Olsenbandens aller siste kupp (spillefilm) Mann i Høye Nord
1982 For Tors skyld (spillefilm)
1981 Olsenbanden gir seg aldri (spillefilm) – reisebyråekspeditør
1979 Jul i Skomakergata (TV-serie) – Postmannen
1978 Olsenbanden + Data Harry sprenger verdensbanken (spillefilm) – taxisjåfør
1977 Olsenbanden & Dynamitt-Harry på sporet (spillefilm) – reisebyråekspeditør
1977 Toget (TV-program; Norges bidrag til den årlige underholdningsfestivalen i Montreux)
1976 Olsenbanden for full musikk (spillefilm) – konstabel Blom
1975 Glade vrinsk (spillefilm)
1974 Knutsen & Ludvigsen (spillefilm)
1973 To fluer i ett smekk (spillefilm)
1970 Balladen om mestertyven Ole Høiland (spillefilm)
1970 Olsenbanden og Dynamitt-Harry (spillefilm) – Harrys læregutt
1969 Operasjon Egon (Olsenbanden) (spillefilm) – dreng
1962 Operasjon Løvsprett (spillefilm)
1961 Bussen (spillefilm)
1961 Line (spillefilm)
1960 Millionær for en aften (spillefilm)
1959 5 loddrett (spillefilm)


== Referanser ==


== Eksterne lenker ==
(en) Ulf Wengård på Internet Movie Database 
(no) Ulf Wengård hos Nationaltheatret 
(no) Ulf Wengård hos Sceneweb 
(en) Ulf Wengård hos The Movie Database 
Tannpussevisa